Անցյալ շաբաթը կարող է շրջադարձային լինել ԼՂ խնդրի կարգավորման կամ առնվազն խնդրի միջազգային գործընթացում: Մեկ շաբաթ առաջ դիվանագիտական տողատակերով ՌԴ և Ադրբեջանի ԱԳ նախարարները բացահայտեցին, որ առկա է ռուսական առաջարկությունների փաթեթ: Այն ուղղված էր ստատուս քվոյի փոփոխությանը՝ փուլային տարբերակով: Մասնավորապես, ենթադրվում է տարածքային զիջումներ հայկական կողմից` անվտանգության գոտու հաշվին: ԼՂ-ի համար միջանկյալ փխրուն հստակեցում է ենթադրում շփման գծում ռուսական խաղաղապահ կոնտիգենտի տեղակայումը: Մոսկվայում և Բաքվում ակնհայտորեն ոգևորված են ռուսական պլանից: Stratfor հեղինակավոր վերլուծական կենտրոնը նույնիսկ անսովոր է համարել այդ լավատեսությունը: Պաշտոնական Բաքուն ձգտում է, որպեսզի կարգավորման գործընթացում մեծանա Անկարայի դերակատարությունը մանավանդ ռուս-թուրքական նոր մերձեցման ֆոնին: Այս մասին անցած ուրբաթ Բաքվում հայտարարեց նույն Մամեդյարովն իր գործընկեր Մեվլութ Չավուշօղլիի հետ համատեղ ասուլիսի ժամանակ: